CELEX: C2006/178/62
Language: sl
Date: 2006-07-29 00:00:00
Title: Zadeva T-142/06: Tožba, vložena  12. maja 2006  — ECZG proti Komisiji

29.7.2006   
            
            
               SL
            
            
               Uradni list Evropske unije
            
            
               C 178/33
            
         Tožba, vložena 12. maja 2006 — ECZG proti Komisiji
   (Zadeva T-142/06)
   (2006/C 178/62)
   Jezik postopka: angleščina
   Stranki
   
      Tožeča stranka: Elektrociepłownia Zielona Góra S.A. (Zielona Góra, Poljska) (zastopniki: M. Powell, Solicitor, C. Arhold in K. Struckmann, lawyers)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               Razglasitev ničnosti odločbe Evropske Komisije, da uvede uradno preiskavo v zvezi z zadevo: državna pomoč C 43/2005 (prej N 99/2005) — poljski nasedli stroški — z dne 23. novembra 2005, ali podredno, razglasitev ničnosti odločbe kolikor zadeva pogodbo o nakupu energije (power purchase agreement), ki jo je sklenila tožeča stranka;
            
         
               —
            
            
               naj se tožeči stranki prisodi stroške tega postopka.
            
         Tožbeni razlogi in bistvene trditve
   Tožeča stranka je upravljalec toplarne in elektrarne na Poljskem. V izpodbijani odločbi se je Komisija odločila za uvedbo uradne preiskave o domnevni novi državni pomoči v obliki pogodb o nabavi energije, sklenjenih med proizvajalci energije na Poljskem in upravljalcem energetskega omrežja v državni lasti„PSE“ (1).
   V utemeljitev svoje tožbe, tožeča stranka zatrjuje, da Komisija ni pristojna za uvedbo uradne preiskave v zvezi z ukrepi pomoči, odobrenimi pred pristopom Poljske k Evropski uniji, ki so se po datumu pristopa prenehali uporabljati. Komisija je s tem kršila splošna pravna načela prepovedi retroaktivnosti in varstva upravičenih pričakovanj.
   Tožeča stranka dalje trdi, da je Komisija napačno uporabila pravo in napačno presodila s tem, da je ukrep označila za novo državno pomoč. Prvič, Komisija ukrepa ni presodila v luči dejanskih in pravnih okoliščin, ki so obstajale v času sklenitve pogodb. Drugič, Komisija ni zadostno ocenila pojma prednosti v smislu člena 87(1) EC s tem, da je v celoti preučila vse pogodbe o nabavi energije, namesto da bi opravila posamično preiskavo. Tretjič, Komisija ni upoštevala dejstva da v času, ko so bili trgi električne energije držav članic odprti za konkurenco, pogodba, ki jo je sklenila tožeča stranka, ne bi mogla izkrivljati konkurence na skupnem trgu, ker Poljska še ni bila država članica. Končno tožeča stranka trdi, da pomoč ne pomeni nove državne pomoči, temveč veljavno pomoč v skladu s Pristopno pogodbo in sodno prakso, zaradi česar je treba pomoč, ki se je že uporabljala na trgu, zaprtem za konkurenco do njegove liberalizacije, šteti kot veljavno pomoč od liberalizacije naprej. Tožeča stranka dalje navaja, da Komisija ni preučila ali je zadevna pogodba ostala v veljavi tudi po pristopu Poljske.
   Nazadnje tožeča stranka trdi, da je izpodbijana odločba nezadostno obrazložena, zaradi česar je podana kršitev člena 253 ES.
   
      (1)  Državne pomoči — Poljska — Državna pomoč št. C 43/2005 (prej N 99/2005) — Poljski nasedli stroški — Vabilo za predložitev pripomb na podlagi člena 88(2) Pogodbe ES (UL 2006, C 52, str. 8).